Beurtkrag lei tot krag-, waterprobleme in Vrystaat | Netwerk24
Beurtkrag lei tot krag-, waterprobleme in Vrystaat
Deur Alet van der Walt 09 Desember 2019 22:00
Kabeldiewe het veroorsaak dat kragkabels in Odendaalsrus brand.Foto: verskaf
Talle Vrystaatse dorpe het Maandag krag- en waterprobleme ondervind en van dié probleme is deur beurtkrag veroorsaak.
’n Kragkabel wat gebrand het nadat beurtkrag toegepas is, veroorsaak tans dat Hennenman en Ventersburg nie water het nie. Sowat 60 000 mense word deur dié probleem geraak.
Maxi Badenhorst, DA-hoofsweep in die Matjhabeng-munisipaliteit, sê die kabelfout is eers Maandagmiddag opgespoor en die gebied sal waarskynlik eers teen Woensdag water hê.
Stefanie Jansen van Rensburg, ’n woordvoerder van Eskom in die Vrystaat, sê kabeldiefstal by die Warden-substasie het daartoe gelei dat Vrede en die omliggende landelike gebiede nie krag het nie.
Eskom hoop die kragtoevoer sal teen Maandagaand herstel wees.
Inwoners van Heilbron sê die krag in die substasie op dié dorp word nie weer dadelik ná beurtkrag aangeskakel nie en die dorp sit elke keer tot vyf uur lank sonder krag nadat daar beurtkrag was.
Danie Knoetze, voorsitter van AfriForum op die dorp, sê Eskom se werkers ry uit Frankfort om die krag aan en af te skakel en dit veroorsaak die oponthoud wanneer krag weer aangeskakel word.
Frankfort is 55 km van Heilbron af.
Igor Scheurkogel, ’n DA-lid van die Lejweleputswa-distriksraad en ’n inwoner van Odendaalsrus, sê kabeldiewe het Sondagnag toegeslaan en groot skade aangerig. Van die dorp se inwoners hoop om teen Maandagaand weer krag te hê.
Hy sê R14 miljoen se kabels is die afgelope tyd in Odendaalsrus gesteel.
In November het ’n substasie in die dorp ook weens kabeldiefstal uitgebrand.
Meer oor: Ventersburg | Hennenman | Heilbron | Beurtkrag
Eskom dwing Vrystaatse dorpe op hul knieë
Dís waarmee Vrystaters hulle besig hou as krag afgaan